"Hvad vil I gøre for at hjælpe alle dem, der har lidt under coronanedlukningen, til at komme videre?" Sådan lyder ét af de spørgsmål, Laura Olesen  og andre har forberedt til dagens møde med landbrugs-, fiskeri og fødevareminister Rasmus Prehn (S) og Karsten Lauritzen (V). De to folketingspolitikere var mandag formiddag på besøg på Hjørring Gymnasium for at lytte på de unges oplevelse af tiden med corona. Cirka 200 samfundsfaglige elever fra 2. og 3.g-årgangen fik samtidig muligheden for udfordre de to politikere. Laura Olesen ville rigtig gerne have ekstra fokus på det mentale helbred. Og hun fik et rigtig fint svar på sit spørgsmål, fortæller hun efter mødet. - Jeg synes, jeg fik et rigtig godt svar på det. Jeg er meget enig langt hen ad vejen for eksempel i at vi alle har et fælles ansvar. Også det med at man kommer langt, hvis vi får spurgt, hvordan vi hinanden har det, siger Laura Olesen Karsten Lauritzen er fuldstændig enig med Laura i, at det mentale helbred under corona er vigtigt at sætte fokus på. - Vi kan selvfølgelig gøre noget på Christiansborg, men man kan også gøre noget hver især. Det er ens eget ansvar at få et godt mentalt helbred, men man har også et ansvar over for ens venner, familie og omgivelser. Hvis alle gør det, de kan, så tror jeg, vi får en hurtigere og mere effektiv løsning, end hvis vi laver en lov på Christiansborg, siger han. Håber på politisk afklaring Ellen Mitchell håber på, at blive mere afklaret på, hvor hun selv står politisk, så hun er klar til kommunalvalget. Sammen med Laura Olesen skal hun lave en opsummering af mødet, og de har helt sikkert fået interessante svar at skrive om, lyder det. Glade for at møde de unge Rasmus Prehn er rigtig glad efter sit besøg i Hjørring, fortalte han efter debatten med de unge. - Jeg synes, det har været rigtig godt. Der har været et stort engagement og en stor interesse, og jeg er rigtig glad for, der også var mulighed for at diskutere klima og landbrug. Vi har jo en kæmpestor opgave, hvor vi både kan gøre noget godt for klimaet, og hvor vi også får skabt arbejdspladser og vækst. Karsten Lauritzen nyder at være ude blandt vælgerne igen, og han glæder sig over det store engagement, han oplevede blandt eleverne. Se tv-indslag om besøget på Hjørring Gymnasium i toppen af denne artikel.

Referat:
Elever på Hjørring Gymnasium fik mandag formiddag mulighed for at udfordre to Christiansborg-politikere på tiden under og efter corona.